amanoisuno/poet huggingface dataset:
東武吟 曹鄴
心如山上虎，身若倉中鼠。惆悵倚市門，無人與之語。夜宴李將軍，欲望心相許。何曾聽我言，貪謔邯鄲女。獨上黃金台，淒涼淚如雨。
薊北門行 曹鄴
長河凍如石，征人夜中戍。但恐筋力盡，敢憚將軍遇。古來死未歇，白骨礙官路。豈無一有功，可以高其墓。親戚牽衣泣，悲號自相顧。死者雖無言，那堪生者悟。不如無手足，得見齒發暮。乃知七尺軀，卻是速死具。
金井怨 曹鄴
西風吹急景，美人照金井。不見面上花，卻恨井中影。
姑蘇台 曹鄴
南宮酒未銷，又宴姑蘇台。美人和淚去，半夜閶門開。相對正歌舞，笑中聞鼓鼙。星散九重門，血流十二街。一去成萬古，台盡人不回。時聞野田中，拾得黃金釵。
夜坐有懷 曹鄴
悄悄月出樹，東南若微霜。愁人不成寐，五月夜亦長。佳期杳天末，骨肉不在旁。年華且有恨，厥體難久康。人言力耕者，歲旱亦有糧。吾道固如此，安得苦倀倀。
寄監察從兄 曹鄴
我祖居鄴地，鄴人識文星。此地星已落，兼無古時城。古風既無根，千載難重生。空留建安書，傳說七子名。賤子生桂州，桂州山水清。自覺心貌古，兼合古人情。因為二雅詩，出語有性靈。持來向長安，時得長者驚。芝草不為瑞，還共木葉零。恨如轍中土，終歲填不平。吾宗戴豸冠，忽然入西京。憐其羽翼單，撫若親弟兄。松根已堅牢，松葉豈不榮。言罷眼無淚，心中如酒酲。
樂府體 曹鄴
蓮子房房嫩，菖蒲葉葉齊。共結池中根，不厭池中泥。
棄婦 曹鄴
嫁來未曾出，此去長別離。父母亦有家，羞言何以歸。此日年且少，事姑常有儀。見多自成醜，不待顏色衰。何人不識寵，所嗟無自非。將欲告此意，四鄰已相疑。
讀李斯傳 曹鄴
一車致三轂，本圖行地速。不知駕馭難，舉足成顛覆。欺暗尚不然，欺明當自戮。難將一人手，掩得天下目。不見三尺墳，雲陽草空綠。
文宗陵 曹鄴
千年堯舜心，心成身已歿。始隨蒼梧雲，不返蒼龍闕。宮女衣不香，黃金賜白髮。留此奉天下，所以無征伐。至今汨羅水，不葬大夫骨。
偶懷 曹鄴
開目不見路，常如夜中行。最賤不自勉，中塗與誰爭。蓬為沙所危，還向沙上生。一年秋不熟，安得便廢耕。顏子命未達，亦遇時人輕。
代羅敷誚使君 曹鄴
常言愛嵩山，別妾向東京。朝來見人說，卻知在石城。未必菖蒲花，只向石城生。自是使君眼，見物皆有情。麋鹿同上山，蓮藕同在泥。莫學天上日，朝東暮還西。
怨歌行 曹鄴
丈夫好弓劍，行坐說金吾。喜聞有行役，結束不待車。官田贈倡婦，留妾侍舅姑。舅姑皆已死，庭花半是蕪。中妹尋適人，生女亦嫁夫。何曾寄消息，他處卻有書。嚴風厲中野，女子心易孤。貧賤又相負，封侯意何如。
南征怨 曹鄴
萬浪東不回，昭王南征早。龍舟沒何處，獨樹江上老。吾欲問水濱，宮殿已生草。
和潘安仁金谷集 曹鄴
太守龍為馬，將軍金作車。香飄十裏風，風下綠珠歌。莫怪坐上客，歎君庭前花。明朝此池館，不是石崇家。
不可見 曹鄴
常聞貧賤夫，頭白終相待。自從嫁黔婁，終歲長不在。君夢有雙影，妾夢空四鄰。常思勁北風，吹折雙車輪。
秦後作 曹鄴
大道不居謙，八荒安苟得。木中不生火，高殿禍頃刻。誰將白帝子，踐我禮義域。空持拔山志，欲奪天地德。軹道人不回，壯士斷消息。父母骨成薪，蟲蛇自相食。鼎亂陰陽疑，戰盡鬼神力。東郊龍見血，九土玄黃色。鼙鼓裂二景，妖星動中國。圓丘無日月，曠野失南北。徒流殺人血，神器終不忒。一馬渡空江，始知賢者賊。
薄命妾 曹鄴
薄命常惻惻，出門見南北。劉郎馬蹄疾，何處去不得。淚珠不可收，蟲絲不可織。知君綠桑下，更有新相識。
放歌行 曹鄴
莫唱放歌行，此歌臨楚水。人皆惡此聲，唱者終不已。三閭有何罪，不向枕上死。
江西送人 曹鄴
八月江上樓，西風令人愁。攜酒樓上別，盡見四山秋。但愁今日知，莫作他時疑。郎本不住此，無人泣望歸。何水不生波，何木不改柯。遙知明日恨，不如今日多。將心速投人，路遠人如何。
始皇陵下作 曹鄴
千金買魚燈，泉下照狐兔。行人上陵過，卻吊扶蘇墓。累累壙中物，多於養生具。若使山可移，應將秦國去。舜歿雖在前，今猶未封樹。
洛原西望 曹鄴
築城畏不堅，城堅心自毀。秦樹滿平原，秦人不居此。猶為泣路者，無力報天子。
趙城懷古 曹鄴
邯鄲舊公子，騎馬又鳴珂。手揮白玉鞭，不避五侯車。閒愁春日短，沽酒入倡家。一笑千萬金，醉中贈秦娥。如今高原上，樹樹白楊花。
代班姬 曹鄴
寵極多妒容，乘車上金階。欻然趙飛燕，不語到日西。手把菖蒲花，君王喚不來。常嫌鬢蟬重，乞人白玉釵。君心無定波，咫尺流不回。後宮門不掩，每夜黃鳥啼。買得千金賦，花顏已如灰。
庭草 曹鄴
庭草根自淺，造化無遺功。低回一寸心，不敢怨春風。
過白起墓 曹鄴
夷陵火焰滅，長平生氣低。將軍臨老病，賜劍咸陽西。
對酒 曹鄴
愛酒知是僻，難與性相舍。未必獨醒人，便是不飲者。晚歲無此物，何由住田野。
續幽憤 曹鄴
繁霜作陰起，朱火乘夕發。清晝冷無光，蘭膏坐銷歇。惟公執天憲，身是台中傑。一逐楚大夫，何人為君雪。匆匆鬼方路，不許辭雙闕。過門似他鄉，舉趾如遺轍。八月黃草生，洪濤入雲熱。危魂沒太行，客吊空骨節。千年瘴江水，恨聲流不絕。
古詞 曹鄴
高闕礙飛鳥，人言是君家。經年不歸去，愛妾面上花。妾面雖有花，妾心非女蘿。郎妻自不重，於妾欲如何。
和謝豫章從宋公戲馬台送孔令謝病 曹鄴
碧樹杳雲暮，朔風自西來。佳人憶山水，置酒在高臺。不必問流水，坐來日已西。勸君速歸去，正及鷓鴣啼。
送進士李殷下第游汾河 曹鄴
上國花照地，遣君向西征。旁人亦有恨，況複故人情。單車欲雲去，別酒忽然醒。如何今夜夢，半作道路程。邊士不好禮，全家住軍城。城中鼓角嚴，旅客常夜驚。中有左記室，逢人眼光明。西門未歸者，下馬如到京。還應一開卷，為子心不平。殷勤說忠抱，壯志勿自輕。
相思極 曹鄴
妾顏與日空，君心與日新。三年得一書，猶在湘之濱。料君相輕意，知妾無至親。況當受明禮，不令再嫁人。願君從此日，化質為妾身。
代謝玄暉新亭送範零陵 曹鄴
楚水洪無際，滄茫接天涯。相看不能語，獨鳥下江蘺。蓬子悉有戀，蓬根卻無期。車輪自不住，何必怨路岐。孟冬衣食薄，夢寐亦未遺。
山中效陶 曹鄴
落第非有罪，茲山聊歸止。山猿隔雲住，共飲山中水。讀書時有興，坐石忘卻起。西山忽然暮，往往遺巾履。經時一出門，兼候僮僕喜。常被山翁笑，求名豈如此。齒發老未衰，何如且求己。
城南野居寄知己 曹鄴
奔走未到我，在城如在村。出門既無意，豈如常閉門。作詩二十載，闕下名不聞。無人為開口，君子獨有言。身為苦寒士，一笑亦感恩。殷勤中途上，勿使車無輪。
古莫買妾行 曹鄴
千扉不當路，未似開一門。若遣綠珠醜，石家應尚存。
霽後作 曹鄴
新霽辨草木，晚塘明衣衿。乳燕不歸宿，雙雙飛向林。微照露花影，輕雲浮麥陰。無人可招隱，盡日登山吟。
田家效陶 曹鄴
黑黍舂來釀酒飲，青禾刈了驅牛載。大姑小叔常在眼，卻笑長安在天外。
寄賈馳先輩 曹鄴
遊子想萬里，何必登高台。聞君燕女吟，如自薊北來。長安高蓋多，健馬東西街。盡說蒿簪古，將錢買金釵。我祖西園事，言之獨傷懷。如今數君子，如鳥無樹棲。濟水一入河，便與清流乖。聞君欲自持，勿使吾道低。
送友人入塞 曹鄴
亂蓬無根日，送子入青塞。蒼茫萬里秋，如見原野大。鳥雀寒不下，山川迥相對。一馬沒黃雲，登高望猶在。驚風忽然起，白日黯已晦。如何恨路長，出門天涯外。
寄陽朔友人 曹鄴
桂林須產千株桂，未解當天影日開。我到月中收得種，為君移向故園栽。
題廣福岩 曹鄴
未有天地先融結，方廣高深無丈尺。書言不盡畫難成，留與人間作奇特。
送曾德邁歸寧宜春 曹鄴
湘東山水有清輝，袁水詞人得意歸。幾府爭馳毛義檄，想到宜陽更無事，並將歡慶奉庭闈。
送鄭穀歸宜春 曹鄴
無成歸故國，上馬亦高歌。況是飛鳴後，殊為喜慶多。暑銷嵩嶽雨，涼吹洞庭波。莫便閑吟去，須期接盛科。
老圃堂 曹鄴
邵平瓜地接吾廬，穀雨幹時手自鋤。昨日春風欺不在，就床吹落讀殘書。